DA Den Europæiske Unions Tidende C 159/22

Ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 159/06)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»CORDERO DE NAVARRA« eller »NAFARROAKO ARKUMEA«

EU nr.: BGB-ES-0212-AM01 — 8.9.2017

BOB ( ) BGB ( X ) GTS ( )

1. Ansøgende sammenslutning og legitim interesse

Navn: Consejo Regulador de la Indicación Geográfica Protegida Cordero de Navarra o Nafarroako Arkumea [tilsynsrådet for »Cordero de Navarra«/»Nafarroako Arkumea«] Adresse: Avenida Serapio Huici, 22 Edificio Peritos 31610 Villava NAVARRA SPANIEN Tlf. +34 948013040 Fax +34 948013041 E-mail: info@intiasa.es

Den ansøgende sammenslutning repræsenterer de kollektive interesser for producenterne af »Cordero de Navarra«/»Nafarroako Arkumea«. Den har en legitim interesse i denne ansøgning om en ændring af varespecifikationen og er også den samme sammenslutning, som oprindelig ansøgte om BGB-status for »Cordero de Navarra«/»Nafarroako Arkumea«.

Tilsynsrådet for BGB »Cordero de Navarra« er en sammenslutning bestående af producenter, som arbejder med »Cordero de Navarra«. Tilsynsrådet arbejder for at øge produktets værdi og forbedre BGB-ordningens funktionsmåde i overensstemmelse med artikel 45 i forordning (EU) nr. 1151/2012.

I henhold til gældende national lovgivning har tilsynsrådet fået til opgave at fremme kvaliteten af »Cordero de Navarra« samt overvåge og forsvare produktets omdømme. Disse aspekter er afspejlet i tilsynsrådets forretningsorden, der indgår i forordningerne om den beskyttede geografiske betegnelse »Cordero de Navarra«/»Nafarroako Arkumea« og dens tilsynsråd, som er fastlagt i bekendtgørelse APA/1413/2002 af 23. maj 2002 vedtaget af ministeriet for landbrug, fiskeri og fødevarer.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☒ Beskrivelse af produktet — ☒ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet [kontrolinstans og bindende national lovgivning]

4. Type ændring

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

Den mindre ændring, der er beskrevet i dette forslag, korrigerer mindre fejl og ajourfører visse henvisninger til forhold, der har ændret sig siden den oprindelige godkendelse af varespecifikationen. Der er foretaget ændringer i følgende afsnit af specifikationen:

— B) Beskrivelse af produktet — henvisningerne til slagtekropsklassifikation er blevet ajourført og afspejler nu gældende lovgivning. Denne ajourføring medfører ingen ændring af beskrivelsen af det godkendte produkt.

— D) Bevis for oprindelse — henvisningen til en kontrolinstans, der ikke findes længere, udgår. Henvisningen til kontrolinstansen findes i afsnit G.

— E) Produktionsmetode — en fejl er blevet slettet i reglerne om sammensætningen af det foder, der anvendes til opfedning af lette lam, og henvisningen til den spanske nationale standard 45011 er blevet erstattet med en henvisning til ISO/IEC 17065.

— G) Kontrolinstans — henvisningen til kontrolinstansen er blevet ændret i overensstemmelse med ændringen af dets navn.

— I) Bindende national lovgivning — dette afsnit er blevet ajourført i henhold til gældende lovgivning i Spanien.

— Andet— henvisningen til Rådets nu ophævede forordning (EØF) nr. 2081/92 er slettet fra forsiden.

I lyset af det foranstående og ud fra de begrundelser, der er beskrevet i denne ansøgning, finder vi, at ændringerne i varespecifikationen for BGB »Cordero de Navarra«/»Nafarroako Arkumea« som beskrevet i denne ansøgning om godkendelse af en mindre ændring kan betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012 af følgende grunde:

— Ændringen i afsnit B) (Beskrivelse af produktet) har ingen indflydelse på produktets væsentlige kendetegn. Der er blot tale om en ajourføring af teksten, så der henvises til gældende EU-lovgivning.

— Tilknytningen, der er beskrevet i afsnit F) i produktbeskrivelsen, er ikke ændret.

— Der er ikke foretaget ændringer i produktets betegnelse.

— Det afgrænsede geografiske område, der beskrives i afsnit C) (Geografisk område), er ikke ændret.

— Der er ikke indført restriktioner med hensyn til handel med produktet eller de råvarer, der indgår heri.

5. Ændring(er)

Ændring 1: beskrivelse og begrundelser

Afsnit B: Beskrivelse af produktet

Den spanske lovgivning om kvaliteten af fårekroppe, der gennemfører EU-lovgivningen, jf. varespecifikationen (bekendtgørelse af 18. september 1975 som ændret ved bekendtgørelse af 24. september 1987), blev udtrykkeligt ophævet ved ministeriel bekendtgørelse ARM/2279/2010 af 20. august 2010. Henvisningerne til den tidligere lovgivning udgår derfor.

Teksten er blevet ajourført, således at der henvises til EF's handelsklasseskema for slagtekroppe af lam på under 13 kg slagtevægt, på grundlag af de retlige rammer, der er gældende pr. 20. april 2017. Denne revision medfører ingen ændringer i beskrivelsen af produktets kendetegn, da slagtekroppe af lam fortsat klassificeres i henhold til den model, der var gældende tidligere, som beskrevet i varespecifikationen.

Nuværende tekst:

B. Produktbeskrivelse

a) Dielam:

Lam fra kategorierne Extra og Primera dielam i henhold til kvalitetsnormen for slagtekroppe af får (bekendtgørelse af 18. september 1975 som ændret ved bekendtgørelse af 24. september 1987). Kvalitet »1« i kategori »A« eller »B« i EF's handelsklasseskema for slagtekroppe af lette lam (Rådets forordning (EØF) nr. 2137/92 og Kommissionens forordning (EØF) nr. 461/93) gælder også for slagtekroppe, der stammer fra levende Navarra- og Lacha-lam.

Vædder- eller gimmerlam af racen Lacha eller Navarra, som har diet moderfåret indtil slagtningen, med en slagtevægt — med hoved og indvolde — på 5-8 kg (Lacha-racen) eller 6-8 kg (Navarra-racen) og ikke over 45 dage gamle

Ringe til normal fedningsgrad (grad 2 eller 3 i EF's handelsklasseskema for slagtekroppe af lette lam fastlagt i Rådets forordning (EØF) nr. 2137/92 og Kommissionens forordning (EØF) nr. 461/93).

Perlemorsfarvet til lyserødt kød.

Kød, der er mørt og meget saftigt, med blød konsistens og karakteristisk smag.

b) Lette lam

Lam fra kategorierne Extra og Primera lette lam i henhold til kvalitetsnormen for slagtekroppe af får (bekendtgørelse af 18. september 1975 som ændret ved bekendtgørelse af 24. september 1987). Kvalitet »1« i kategori »B« eller »C« i EF's handelsklasseskema for slagtekroppe af lette lam (Rådets forordning (EØF) nr. 2137/92 og Kommissionens forordning (EØF) nr. 461/93) finder også anvendelse på slagtekroppe, der stammer fra levende Navarra-lam.

Vædder- eller gimmerlam af Navarra-racen, som har diet moderfåret indtil mindst 45 dage efter fødslen. I fodersæsonen består lammenes foder af kornhalm og kraftfoder fremstillet på basis af korn, bælgplanter, vitaminer og mineraler. Lam, der ikke er blevet vænnet fra efter 45 dage, får i fodersæsonen tillige mælk fra moderfåret. Lette lam har en kropsvægt — uden hoved og indvolde — på 9-12 kg og er ikke over 110 dage gamle.

Ringe til normal fedningsgrad (grad 2 eller 3 i EF's handelsklasseskema for slagtekroppe af lette lam fastlagt i Rådets forordning (EØF) nr. 2137/92 og Kommissionens forordning (EØF) nr. 461/93).

Lyserødt kød.

Kødet er svagt marmoreret med intramuskulært fedt, mørt og meget saftigt med blød konsistens og karakteristisk smag.

Ændret tekst:

a) Dielam:

Slagtekroppe af kvalitet »1« i kategori »A« eller »B« i EF's handelsklasseskema for slagtekroppe af lam på under 13 kg slagtevægt (Kommissionens delegerede forordning (EU) 2017/1182), der stammer fra levende Navarra- og Lacha-lam.

Vædder- eller gimmerlam af racen Lacha eller Navarra, som har diet moderfåret indtil slagtningen, med en slagtevægt — med hoved og indvolde — på 5-8 kg (Lacha-racen) eller 6-8 kg (Navarra-racen) og ikke over 45 dage gamle

Ringe til normal fedningsgrad (grad 2 eller 3 i EF's handelsklasseskema for slagtekroppe af lam på under 13 kg slagtevægt fastlagt i Kommissionens delegerede forordning (EU) 2017/1182).

Lyserødt kød.

Kød, der er mørt og meget saftigt, med blød konsistens og karakteristisk smag.

b) Lette lam

Slagtekroppe af kvalitet »1« i kategori »B« eller »C« i EF's handelsklasseskema for slagtekroppe af lam på under 13 kg slagtevægt (Kommissionens delegerede forordning (EU) 2017/1182), der stammer fra levende Navarra-lam.

Vædder- eller gimmerlam af Navarra-racen, som har diet moderfåret indtil mindst 45 dage efter fødslen. I fodersæsonen består lammenes foder af kornhalm og kraftfoder fremstillet på basis af korn, bælgplanter, vitaminer og mineraler. Lam, der ikke er blevet vænnet fra efter 45 dage, får i fodersæsonen tillige mælk fra moderfåret. Lette lam har en kropsvægt — uden hoved og indvolde — på 9-12 kg og er ikke over 110 dage gamle.

Ringe til normal fedningsgrad (grad 2 eller 3 i EF's handelsklasseskema for slagtekroppe af lam på under 13 kg slagtevægt fastlagt i Kommissionens delegerede forordning (EU) 2017/1182).

Lyserødt kød.

Kødet er svagt marmoreret med intramuskulært fedt, mørt og meget saftigt med blød konsistens og karakteristisk smag.

Ændring 2: beskrivelse og begrundelser

Afsnit D: Bevis for oprindelse

Vi foreslår, at henvisningen til kontrolinstansen (der ikke længere findes) udgår fra første sætning i dette afsnit. Det betyder, at der kun henvises til kontrolinstansen i afsnit G (Kontrolinstans), således at man undgår overlap.

Nuværende tekst:

D. Bevis for oprindelse

Instituto de Calidad Agroalimentaria de Navarra (ICAN) er kontrolinstans for denne beskyttede geografiske betegnelse.

Det er ansvarligt for at forvalte produktcertificeringssystemet og dermed for at kontrollere to aspekter: for det første at produktet produceres og forarbejdes eller tilberedes inden for det givne geografiske område og for det andet for, at produktets kendetegn svarer til beskrivelsen i varespecifikationen.

Ændret tekst:

Kontrolinstansen for denne BGB er ansvarligt for at forvalte produktcertificeringssystemet og dermed for at kontrollere to aspekter: for det første at produktet produceres og forarbejdes eller tilberedes inden for det givne geografiske område og for det andet for, at produktets kendetegn svarer til beskrivelsen i varespecifikationen.

Ændring 3: beskrivelse og begrundelser

Afsnit E: Produktionsmetode

b) Vækst- og opfedningsfase:

Andet stykke i dette underafsnit er blevet ændret, så det er blevet lettere at forstå. Brugen af andre ved lov tilladte produkter af vegetabilsk oprindelse end produkter, der stammer fra korn og bælgplanter, var ikke tilladt i henhold til den oprindelige tekst på grund af en fejl, der nu er rettet.

Produktspecifikationen for denne BGB er udarbejdet mellem 2002 og 2006, da brugen af biprodukter i foder var genstand for diskussion på grund af BSE-krisen. EU indførte derfor en række forebyggende foranstaltninger, bl.a. et forbud mod at fodre drøvtyggere med kød, blodmel og gelatine (blandt andre stoffer).

Eftersom varespecifikationen er udarbejdet på det tidspunkt, og hensigten var at forbyde animalske biprodukter, begik vi af forsigtighedshensyn den ovenfor beskrevne fejl.

Spørgsmålet om foder er siden blevet drøftet, reguleret og gennemført i EU-lovgivningen. Nu findes der et sæt regler for foder, der skal beskytte menneskers og dyrs sundhed, herunder en fortegnelse over tilladte og forbudte råvarer, godkendte behandlinger, brugsbetingelser og øvre grænser for uønskede stoffer.

I den generelle bestemmelse nr. 11 i Kommissionens forordning (EU) nr. 68/2013 af 16. januar 2013 om fortegnelsen over fodermidler bestemmes det, at »ordet »produkt« anvendes i stedet for »biprodukt« for at afspejle markedssituationen og sprogbrugen hos fodervirksomhedslederne […]«. Vi behøver derfor ikke længere at bruge ordet »biprodukt« i varespecifikationen.

Da brugen af vitaminer og mineraler i foder til opfedning er anført i begyndelsen af det afsnit, vi foreslår ændret, er ændringen, der består i at anføre, at brugen af produkter af animalsk oprindelse (kategori 9 og 10 i fortegnelsen over fodermidler) er forbudt, i overensstemmelse med den ånd, som specifikationen er udarbejdet i.

Brugen af råvarer af vegetabilsk oprindelse — herunder råvarer, der er omfattet af kategori 2 (Olieholdige frø og frugter og produkter heraf), 4 (Knolde, rodfrugter og produkter heraf), 5 (Andre frø og frugter og produkter heraf) — er hyppigt forekommende i foder til drøvtyggere. Det er nødvendigt at anvende dem i foder til opfedning af lam både af ernæringsmæssige grunde og for at sikre et slutprodukt af god kvalitet.

For at opdrætte sunde lam og fremstille kød af bedste kvalitet skal der i det foder, der gives til dyrene, være den rette balance mellem alle de næringsstoffer, de har brug for, idet man undgår for store eller for små mængder af de forskellige næringsstoffer.

Brugen af protein fra olieholdige frø — såsom solsikkeskrå, rapsfrøskrå osv. — er nødvendig for at sikre, at der er protein nok i det foder, som bruges til at opfede lam.

Den krævede mængde protein kan ikke opnås ved korn og bælgplanter alene. Selv hvis der bruges store mængder bælgplanter, og disse suppleres med proteinafgrøder såsom valskbønner, er dette ikke altid nok til at opnå det nødvendige proteinniveau. Dertil kommer, at protein fra disse kilder er kraftigt nedbrydelige, og dets aminosyreprofil er ikke specielt velegnet.

Foder, der indeholder store mængder kraftigt nedbrydeligt protein, kan føre til store mængder ammoniak i blodet, hvilket kan betyde, at lammene udvikler leversygdomme.

Det foder, der gives i opfedningsfasen, skal derfor baseres på produkter af vegetabilsk oprindelse med en afbalanceret næringssammensætning, som følger de anbefalinger og grænseværdier for fodersammensætningerne, der fremgår af de fodertabeller, som regelmæssigt offentliggøres af autoritative instanser såsom

— National Research Council (NRC), Board on Agriculture and Natural Resources (USA)

— Institut National de la Recherche Agronomique (INRA) (Frankrig) og

— Fundación Española para el Desarrollo de la Nutrición Animal (FEDNA) (Spanien).

For at sikre, at der benyttes sikre, velegnede foderstoffer, findes der i FEDNA's tabel over foderingredienser en beskrivelse af hvert produkt, der bruges til at fremstille foder, brugsanbefalinger, næringsværdier og, hvor det er relevant, maksimale mængder for den enkelte art. Et eksempel er angivelserne for de forskellige oliefrøafgrøder:

— solsikkeskrå, 36 % råprotein

— hørfrøskrå

— bomuldsfrøskrå, 38 % råprotein

I en række publikationer anbefales det også at bruges andre råvarer end korn og bælgplanter til at tilvejebringe de nødvendige næringsstoffer i opfedningsfasen, samtidig med at man sikrer kvaliteten i de deraf følgende slagtekroppe:

— O. Urrutia, J.A. Mendizabal, K. Insausti, B. Soret, A. Purroy, A. Arana, »Effect of linseed dietary supplementation on adipose tissue development, fatty acid composition, and lipogenic gene expression in lambs«, i Livestock Science, bind 178, 2015, side 345-356.

— O. Urrutia, B. Soret, K. Insausti, J.A. Mendizabal, A. Purroy, A. Arana, »The effects of linseed or chia seed dietary supplementation on adipose tissue development, fatty acid composition, and lipogenic gene expression in lambs«, i Small Ruminant Research, bind 123, 2015, side 204-211.

— Juan Ignacio Gutiérrez Cabanillas, »Efecto de la adición de subproductos derivados del tomate y otras fuentes de antioxidantes durante el cebo de corderos de raza merina sobre la calidad de la canal y de la carne fresca y envasada en atmósferas protectoras« [»Efecto de la adición de subproductos derivados del tomate y otras fuentes de antioxidantes durante el cebo de corderos de raza merina sobre la calidad de la canal y de la carne fresca y envasada en atmósferas protectoras« [»Tilsætning af biprodukter fra tomater og andre kilder til antioxidanter under opfedning af Merinolam: følger for slagtekroppens kvalitet og kvaliteten af fersk kød emballeret under ændret atomsfære«], Universitetet i Extremadura, 2015.

Endelig er henvisningen til den spanske nationale norm 45011 i sidste afsnit i underafsnittet om sundhed og velfærd blevet erstattet med en henvisning til den norm, der nu gælder, ISO/IEC 17065:2012.

Nuværende tekst:

b) Vækst- og opfedningsfase:

Kun lette lam [ternascos] gennemgår denne fase. Den starter med fravænning (som ikke altid er obligatorisk), når lammet er omkring 45 dage gammelt, og slutter med slagtningen.

I denne fase skal lammet fodres med kornhalm og kraftfoder fremstillet på basis af korn, bælgplanter, vitaminer og mineraler. Hvis lammet ikke er fravænnet, skal ovenstående stoffer suppleres med moderfårets mælk. Kraftfoderet må ikke indeholde nogen form for vegetabilske biprodukter, der ikke hidrører fra korn og bælgplanter, ligesom det heller ikke må indeholde urinstof.

Det er ikke tilladt at tilsætte stoffer, som kan påvirke dyrets normale vækst og udvikling.

Ændret tekst:

b) Vækst- og opfedningsfase:

Kun lette lam [ternascos] gennemgår denne fase. Den starter med fravænning (som ikke altid er obligatorisk), når lammet er omkring 45 dage gammelt, og slutter med slagtningen.

I denne fase skal lammet fodres med kornhalm og kraftfoder hovedsagelig baseret på korn, bælgplanter, vitaminer og mineraler. Hvis lammet ikke er fravænnet, skal ovenstående stoffer suppleres med mælk fra moderfåret. Kraftfoderet må ikke indeholde urinstof eller andre produkter af animalsk oprindelse.

Det er ikke tilladt at tilsætte stoffer, som kan påvirke dyrets normale vækst og udvikling.

Nuværende tekst:

Hvis tilsynsrådet finder det nødvendigt, kan det udarbejde dokumenter, hvori det fastsætter de betingelser, der måtte være nødvendige for at sikre, at dyrene behandles korrekt på bedrifterne og til enhver tid overholder kravene i norm 45011.

Ændret tekst:

Hvis tilsynsrådet finder det nødvendigt, kan det udarbejde dokumenter, hvori det fastlægger de betingelser, der måtte være nødvendige for at sikre, at dyrene behandles korrekt på bedrifterne og til enhver tid overholder kravene i norm ISO/IEC 17065.

Ændring 4: beskrivelse og begrundelser

Afsnit G: Kontrolinstans

Henvisningen til kontrolinstansen er blevet ajourført, så den stemmer overens med det nye navn. De statsejede virksomheder Riegos del Canal de Navarra, S.A.U., Riegos de Navarra, S.A.U., Instituto de Calidad Agroalimentaria de Navarra, S.A.U. (ICAN), Instituto Técnico y de Gestión Ganadera, S.A.U. og Instituto Técnico y de Gestión Agrícola, S.A.U. blev fusioneret den 1. oktober 2011 og er nu samlet i Instituto Navarro de Tecnologías e Infraestructuras Agroalimentarias, S.A. (INTIA).

Denne fusion har ikke medført ændringer i forhold til akkrediteringsagenturet, de kompetente myndigheder og certificerede operatører, fordi

— aftaler og kontrakter indgået med ICAN stadig er i kraft, og INTIA, S.A. har overtaget alle ovennævnte enheders rettigheder og forpligtelser

— certifikater udstedt af ICAN's certificeringsafdeling stadig er gyldige

— hele ICAN's certificeringsafdeling er blevet omdannet til den nye enheds landbrugsfødevareafdeling, som har samme struktur, og medarbejderne har samme ansvar og opgaver

— 52/C-PR-120-akkrediteringen, som ICAN oprindelig havde i henhold til ISO/IEC 17065 for certificeringen af BGB »Cordero de Navarra« (blandt andet) er fortsat i kraft med INTIA som akkrediteret enhed.

Nuværende tekst:

Instituto de Calidad Agroalimentaria de Navarra (ICAN) er kontrolinstans for den beskyttede geografiske betegnelse »Cordero de Navarra«/»Nafarroako Arkumea«.

Kontrolinstansens navn og kontaktoplysninger:

Navn: Instituto de Calidad Agroalimentaria de Navarra (ICAN) Adresse: Avenida Serapio Huici, 22, Edificio Peritos, 31610 Villava, NAVARRA SPANIEN Tlf. +34 948013045 Fax +34 948071549

Ændret tekst:

Instituto Navarro de Tecnologías e Infraestructuras Agroalimentarias, S.A. (INTIA) er kontrolinstans for den beskyttede geografiske betegnelse »Cordero de Navarra«/»Nafarroako Arkumea«.

Den nuværende kontrolinstans' navn og kontaktoplysninger:

Navn: Instituto Navarro de Tecnologías e Infraestructuras Agroalimentarias, S.A. (INTIA) Adresse: Avenida Serapio Huici, 22, Edificio Peritos, 31610 Villava, NAVARRA SPANIEN Tlf. +34 948013045 Fax +34 948071549

Ændring 5: beskrivelse og begrundelser

Afsnit I): Bindende national lovgivning

Listen over bindende nationale bestemmelser er blevet ajourført, så den afspejler den lovgivning, som er i kraft for indeværende.

Nuværende tekst:

Lov om vindyrkning, vin og alkohol (lov 25/1970 af 2. december 1970)

Gennemførelseslove for lov 25/1970 (dekret 835/1972 af 23. marts 1972)

Bekendtgørelse af 25. januar 1994 om forholdet mellem den spanske lovgivning og Rådets forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler

Kongeligt dekret 1643/99 af 22. oktober 1999 om proceduren for behandling af ansøgninger om optagelse i EF-registret over beskyttede oprindelsesbetegnelser og beskyttede geografiske betegnelser

Ændret tekst:

Kongeligt dekret 1335/2011 af 3. oktober 2011 om proceduren for behandling af ansøgninger om registrering af beskyttede oprindelsesbetegnelser og beskyttede geografiske betegnelser samt indsigelser mod sådanne ansøgninger

Kongeligt dekret 149/2014 af 7. marts 2014 om ændring af kongeligt dekret 1335/2011 af 3. oktober 2011 om proceduren for behandling af ansøgninger om registrering af beskyttede oprindelsesbetegnelser og beskyttede geografiske betegnelser samt indsigelser imod sådanne ansøgninger.

Ændring 6: beskrivelse og begrundelser

Produktspecifikationens forside

Henvisningen til den artikel i EU-lovgivningen, der fastlægger de oplysninger, der som minimum skal anføres i varespecifikationen (Rådets forordning (EØF) nr. 2081/92), er slettet fra forsiden. Da forordningen siden er blevet ophævet, er det blevet besluttet, at specifikationen ikke skal indeholde en sådan henvisning.

Nuværende tekst:

VARESPECIFIKATION i overensstemmelse med artikel 4 i Rådets forordning (EØF) nr. 2081/92

Ændret tekst:

VARESPECIFIKATION

6. Ajourført varespecifikation (kun for bob og bgb)

https://goo.gl/YqXXi6

ENHEDSDOKUMENT

»CORDERO DE NAVARRA« eller »NAFARROAKO ARKUMEA«

EU nr.: BGB-ES-0212-AM01 — 8.9.2017

BOB ( ) BGB ( X )

1. Betegnelse(r)

»Cordero de Navarra«/»Nafarroako Arkumea«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype (opført i bilag VI)

Kategori 1.1 Fersk kød (og spiseligt slagtebiprodukt)

3.2. Beskrivelse af produktet med betegnelsen i punkt 1

Denne geografiske betegnelse beskytter racerene lam af racerne Navarra og Lacha solgt som fersk kød.

Der skelnes mellem to forskellige kategorier: dielam (lechal) og lette lam (ternasco).

Dielam er vædder- eller gimmerlam af racen Lacha eller Navarra, som har diet moderfåret indtil slagtningen, med en slagtevægt — med hoved og indvolde — på 5-8 kg (racen Lacha) eller 6-8 kg (racen Navarra).

Lette lam er vædder- eller gimmerlam af racen Navarra, som har diet moderfåret indtil mindst 45 dage efter fødslen, med en slagtevægt — uden hoved og indvolde — på 9-12 kg.

Dielam skal være af kvalitet »1« i kategori »A« eller »B« i EF's handelsklasseskema for slagtekroppe af lette lam på under 13 kg (Kommissionens delegerede forordning (EU) 2017/1182), mens lette lam skal være af kvalitet »1« i kategori »B« eller »C« i samme skema.

Slagtekroppene skal desuden have følgende kendetegn:

Dielam (lechal): ringe til normal fedningsgrad (grad 2 eller 3 i EF's handelsklasseskema for slagtekroppe af lam på under 13 kg, bilag III Kommissionens delegerede forordning (EU) 2017/1182, perlemorsfarvet til lyserødt kød, som er mørt og meget saftigt med blød konsistens og karakteristisk smag.

Lette lam (ternasco): ringe til normal fedningsgrad (grad 2 eller 3 i EF's handelsklasseskema for slagtekroppe af lam på under 13 kg, bilag III Kommissionens delegerede forordning (EU) 2017/1182, perlemorsfarvet til lyserødt kød, som er mørt og meget saftigt med blød konsistens og karakteristisk smag.

3.3. Foder (kun for produkter af animalsk oprindelse) og råvarer (kun for forarbejdede produkter)

Lam med denne BGB-betegnelse skal stamme fra får, der indgår i en ekstensiv eller halvekstensiv produktionscyklus, og hvis føde består af græs og andet naturligt vegetabilsk foder, alt efter hvad der er praksis i det pågældende geografiske område.

Dielam dier hos moderfårene indtil slagtningen, hvor slagtekroppen vejer 5-8 kg.

Lette lam dier, indtil de er mindst 45 dage gamle. I fodersæsonen består ernæringen af kornhalm, kraftfoder (primært baseret på korn), bælgplanter, vitaminer og mineraler. Lam, der ikke er blevet vænnet fra efter 45 dage, får i fodersæsonen tillige mælk fra moderfåret. Ved slagtningen vejer slagtekroppene 9-12 kg. Kraftfoderet må ikke indeholde urinstof eller andre produkter af animalsk oprindelse.

Det er ikke tilladt at tilsætte stoffer, som kan påvirke dyrets normale vækst og udvikling.

3.4. Specifikke etaper af produktionen, som skal finde sted i det afgrænsede geografiske område

Området for avl, opdræt og opfedning af lammene er hele provinsen Navarra. Lacha-racen findes i den nordlige halvdel af provinsen, mens Navarra-racen opdrættes i hele Navarra bortset fra den nordvestlige del. De forskellige kommuner, hvor de enkelte racer opdrættes, står opført i varespecifikationen.

Det område, hvor det beskyttede lammekød fremstilles og forarbejdes, er hele den selvstyrende region Navarra.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Slagtekroppe af lam, der er omfattet af denne BGB, skal være forsynet med en nummereret primær etiket eller en sekundær etiket udstedt af tilsynsrådet med følgende ordlyd: »Indicación Geográfica Protegida Cordero de Navarra o Nafarroako Arkumea«.

Der findes tre typer etiketter for beskyttede lam: 1) »raza Navarra ternasco« [»let lam, Navarra-race«], 2) »raza Navarra lechal« [»dielam, Navarra-race«] og 3) »raza Lacha lechal« [»dielam, Lacha-race«]. Alle disse etiketter er forsynet med et serienummer og BGB-logoet. Blå baggrund bruges til etiketterne til »let lam, Navarra-race«, gul baggrund til etiketterne til »dielam, Navarra-race« og rød baggrund til etiketterne til »dielam, Lacha-race«.

4. Kort angivelse af det geografiske områdes afgrænsning

Det afgrænsede geografiske område dækker hele den selvstyrende region Navarra, som ligger i den nordlige del af den iberiske halvø, i den vestlige ende af Pyrenæerne Det dækker området mellem 41°55′34″N til 43°18′36″N og 1°11′33″E til 2°56′57″E (på den såkaldte Madrid-meridian) med et samlet areal på 10 421 km2. Navarra grænser op til Frankrig mod nord, La Rioja og Zaragoza mod syd, Zaragoza og Huesca mod øst og Araba/Álava og Gipuzkoa mod vest.

5. Tilknytning til det geografiske område

Der er ingen tvivl om, at lammekød har stor betydning for Navarras befolkning, da lam er den vigtigste ingrediens i det regionale køkken. I utallige citater har forskellige gastronomer og historikere gennem tiden lovprist Navarra-lammets fortræffeligheder.

Der er historiske henvisninger til, hvor stor pris Navarras befolkning i middelalderen, herunder også i klostre og ved kongelige banketter, satte på at spise lam.

Traditionen lever i bedste velgående i dag. Gastronomer har leveret citater om lammekødet fra Navarra og dets mange fordele gennem hele det tyvende århundrede. Et eksempel er citatet af Cristino Álvarez (også kendt som »Caius Apicius«): »Navarras lam nyder retfærdig berømmelse, især lam fra området omkring Pamplona. Lam er måske den mest traditionelle og vigtigste ingrediens i Navarras kødkøkken. Dyrets kvalitet, som er helt nødvendig for en kulinarisk succes, er mere end garanteret«.

Hvad angår den tilknytning, som fåreracerne Navarra og Lacha har til det geografiske område, er det bevist, at disse fra tidernes morgen har levet side om side i Navarra, nogle gange delte de jord og græsgange, andre gange fordelte de sig på forskellige områder, som passede til deres races karakteristika.

Navarras fårebestand har eksisteret siden Romerriget og op gennem middelalderen og den nyere tid og består fortsat trods kriserne og de enorme forandringer, som landbruget har undergået i dette århundrede.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://goo.gl/YqXXi6

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.